Die noodsaaklikheid van buitemuurse aktiwiteite - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die noodsaaklikheid van buitemuurse aktiwiteite
Akademiese prestasie geniet die meeste aandag wanneer ons ons kinders se toekomstige sukses oorweeg. Indien ons kinders egter ten volle op akademiese prestasie fokus, kan hulle gestres begin voel. Soveel druk op 'n jong ouderdom kan soms veroorsaak dat kinders depressief en wrokkig teen hulle skoolwerk begin voel, en dit kan selfs daartoe lei dat hulle tou opgee met hulle studies.
Buitemuurse aktiwiteite voorsien kinders van 'n uitlaatklep. Deur aktiwiteite soos sokker, karate, kunsklasse, kooklesse ens. op te neem, kry hulle die kans om belangstellings te ontgin waaroor hulle passievol is, en kan hulle nuwe sterk punte ontdek.
Wanneer 'n kind weet waar sy talente lê, sal dit sy selfvertroue 'n goeie hupstoot gee. Dit sal hom ook help om 'n sterk selfbeeld te ontwikkel.
Een studie oor buitemuurse aktiwiteite wat op kinders gedurende die oorgang van middelkinderjare tot vroeë adolessensie gefokus het, het aangedui dat kinders tussen die ouderdomme van ongeveer nege en dertien wat aan buitemuurse aktiwiteite deelgeneem het, hoër vlakke van 'n gevoel dat hulle aan hulle portuur behoort ervaar het, wat hulle tot in adolessensie gedra het.
'n Goeie selfbeeld en 'n gesonde gevoel van aan iets te behoort, dra by tot die bevordering van geestes- en psigososiale gesondheid.
Buitemuurse aktiwiteite help kinders om sosiale vaardighede te ontwikkel wat hulle as volwassenes sal benodig, en bied geleenthede vir leierskap, samewerking en portuurinteraksie.
Dit kan kinders ook die vermoë gee om met mense anders as hulleself te kommunikeer, wat hul wêreldbeskouings sal uitbrei.
Buitemuurse aktiwiteite vind in baie gevalle in groepe plaas. Jou kind sal leer dat hy nie alleen in sy belangstelling is nie, en hoe om met eendersdenkende individue te kommunikeer. Om met jongmense met dieselfde belangstellings te sosialiseer, kan hom selfs help om vriendskappe te ontwikkel wat 'n leeftyd kan hou.
Hierdie aktiwiteite kan kinders ook help om positiewe gewoontes te ontwikkel wat hulle met hulle deur die lewe sal saamdra. Van hierdie gewoontes sluit tydsbestuur, gemeenskapsbetrokkenheid, die ontwikkeling van struktuur en roetine, volharding en deursettingsvermoë in.
Dan is daar natuurlik ook die goeie nuus wat die sirkel voltooi: tieners wat in buitemuurse aktiwiteite betrokke is, doen akademies beter, en staan 'n groter kans om matriek te voltooi.